贈醫博士范心齋
作者：舒岳祥
朝代：宋

paragraphs: 疾病之所生，風寒燥濕毒。
浸淫侵臟腑，脈絡起絲粟。
有藥所不攻，鍼砭功始錄。
有如龍潜見，巖穴通隠伏。
又如善用兵，洞窟皆驅逐。
毛皮與腠理，一二數可燭。
刺俞已及髓，投穴不中肉。
春回九地底，冰崖芽衆綠。
范子故書生，於此見也獨。
十年從良師，神祕卷篋櫝。
我疑秦盧扁，垣牆能外矚。
又疑華佗子，披臟先剖腹。
范生何大奇，方書可無讀。
我老目已昏，煩君爲濯滌。
更閲十年書，細字蠅頭黑。
與子作佳傳，當與太史續。